ຊາວເມືອງກາຣາຈີ ສົ່ງສະການ ພວກເຄາະຮ້າຍ ໃນເຫດລະເບີດ ວານນີ້ (ສະໄລດ໌)
​45 ຄົນ ເສຍຊີວິດ ໃນເຫດວາງ ລະເບີດລົດ ຢູ່ນອກວັດມຸສລິມ ໃນ​ຂະນະ​ທີ່ ບັນດາ​ຜູ້​ໄປສູດ​ມົນ​ຍາມ​ແລງ ກໍາລັງ​ພາກັນ ​​ອອກ​ຈາກວັດໄປ​.
ໂຮງການ ຮ້ານຄ້າຮ້ານຂາຍ ໃນນະຄອນ Karachi ເມືອງໃຫຍ່ ສຸດຂອງປາກິສຖານ ໄດ້ຖືກປິດລົງໃນວັນຈັນມື້ນີ້ ເພື່ອໄວ້ອາໄລ ແກ່ 45 ຄົນທີ່ໄດ້ເສຍຊີວິດໄປ ໃນການໂຈມຕີດ້ວຍລະເບີດລົດ ຢູ່ນອກວັດມຸສລິມແຫ່ງນຶ່ງໃນວັນອາທິດ ທີ່ໄດ້ເຮັດໃຫ້ມີຜູ້ໄດ້ຮັບ ບາດເຈັບອີກ ປະມານ 150 ຄົນ ຕໍາຫລວດກ່າວວ່າ ລະເບີດໄດ້ແຕກຂື້ນໃນມື້ວານນີ້ ໃນຂະນະທີ່ ບັນດາ ຜູ້ໄປສູດມົນຍາມແລງ ກໍາລັງພາກັນອອກຈາກວັດໄປ ຢູ່ ໃນຄຸ້ມນຶ່ງທີ່ມີຊາວມຸສລິມ Shi’’ite ຊົນກຸ່ມນ້ອຍ ອາໄສຢູ່ເປັນ ສ່ວນໃຫຍ່ ຕຶກອາຄານຫລາຍຫລັງໄດ້ຖືກໄຟໄໜ້ ຜູ້ຄົນຖືກທັບ ຄາຢູ່ໃຕ້ຊາກຫັກພັງຂອງຕຶກ ມີຜູ້ຍິງແລະເດັກນ້ອຍຫລາຍຄົນ ຮ່ວມຢູ່ໃນບັນດາຜູ້ໄດ້ຮັບບາດເຈັບ ເຈົ້າໜ້າທີ່ພົນລະເຮືອນເຄິ່ງທະຫານ ທ່ານ Pervez Ahmad ກ່າວວ່າ ເຄມີທີ່ໃຊ້ຢູ່ໃນລະເບີດເຮັດໃຫ້ເກີດໄຟໄໝ້ ທີ່ໄດ້ລາມ ໄປໄໝ້ຕຶກຫລາຍຫລັງ ບໍ່ມີໃຜອ້າງເອົາຄວາມຮັບຜິດຊອບ ແຕ່ວ່າພວກຫົວຕໍ່ສູ້ຊາວມຸສ ລິມ ນິກາຍ Sunni ທີ່ພົວພັນກັບເຄືອຂ່າຍ al-Qaida ແລະ Taliban ມັກຈະແນ່ໃສ່ເປົ້າໝາຍການໂຈມຕີໃສ່ຊາວ Shi’ite ໃນທົ່ວປາກິສຖານ ໂດຍສະເພາະຢູ່ນະຄອນ Karachi ອິງຕາມ ຄະນະກໍາມາທິການສິດທິມະນຸດຂອງປາກິສຖານ ທີ່ເປັນເອກກະລາດນັ້ນ ແມ່ນວ່າ ມີຢ່າງໜ້ອຍ 2,284 ຄົນໄດ້ເສຍຊີວິດໄປໃນເຫດການກໍ່ຄວາມຮຸນແຮງລະຫວ່າງຊົນເຜົ່າ ສາສະໜາ ແລະການເມືອງ ໃນປີແລ້ວນີ້ ຢູ່ໃນ Karachi ນັ້ນ